Max lajwi tuꞌ,
max cꞌoli yecꞌjab Jesús yulak yet Galilea;
a pax yulak yet Judea xin,
maj yal cꞌul max eqꞌui,
yujtol a eb yajaw bay Judea tuꞌ,
chi yochej eb chi yakꞌ camok.
Palta cꞌuxancꞌal tol lanan bey jay pax jun kꞌin eb israel chi yik kꞌinal Chinama.
Yuj tuꞌ xan max yal eb yuẍtak Jesús bay axca tiꞌ:
—Manchak ach ayji ecꞌ caytiꞌ.
Asiꞌ bay Judea,
yet watxꞌ chi yil cꞌapax eb a cuywom aj lugar bay tuꞌ juntzan milagro cha txꞌoxoꞌ.
Ta ay junok mac chi yochej cꞌul chi ojtaknelay el yuj anima,
manak bay ewantak chi yunej.
Yuj tuꞌ,
cayokab tuꞌ chot a ba.
Ta yel ay milagro chi el oneni,
yowalil cha txꞌoxil a ba satak anima,
ẍi eb bay.
Caytuꞌ max tzꞌak yal eb yuẍtak tuꞌ bay,
toltax ajun eb cꞌam chi yaoc cꞌul yin Cham.
Axa yalon Jesús bay eb tuꞌ axca tiꞌ:
—Manto cꞌualok in txꞌoxon el in ba.
Axa ayex xin,
tzancꞌal mi tzet cꞌual chi jeꞌ e naoni.
A eb e yet aj yulyibankꞌinal tiꞌ,
cꞌam chi jeꞌ chichonbi oc cꞌul eb e yin,
palta ayin tiꞌ chi chichonbi oc cꞌul eb win,
yujtol chin txꞌoxocok tol yob tzet chi el yunen eb.
Asek e txꞌoklil bay jun kꞌin tuꞌ ayex tiꞌ.
Ayin tiꞌ,
maj into tok,
yujtol manto cꞌualok in txꞌoxon el in ba,
ẍi Jesús bay eb.
Cax max cancꞌaltaꞌ bay Galilea tuꞌ yet max lajwi yalon axca tuꞌ.
Axa yet mayal toj eb yuẍtak tuꞌ bay jun kꞌin tuꞌ,
max toj Jesús cꞌapaxok,
palta yin ewantakil max yun yapni.
Caw wal max saylay ecꞌ yuj eb yajaw bay Judea bay jun kꞌin tuꞌ:
—¿Baytal laj ay jun winak tuꞌ?
ẍi eb,
chi ecꞌ eb.
Xiwil tzet chi al-lay yin Cham xol anima.
Ay eb chi aloni:
Caw wal watxꞌ jun winak tiꞌ,
ẍi eb;
palta ay pax eb chi aloni:
Cꞌamak,
yob,
chi ilay aytek sat eb anima yuj,
ẍi eb.
Ewantakil chi yal eb axca tuꞌ yin sajwal tiejal,
yujtol chi xiw eb,
talaj chi yabaj eb yajaw bay Judea tuꞌ.
Nan wal ayoc jun kꞌin tuꞌ,
cax max oc Jesús yul yamakꞌil templo Dios.
Axa cꞌoli cuywaj xol anima tuꞌ.
Caw wal max cꞌayaj cꞌul eb israel ayoctok yul tuꞌ yabxalwi,
cax max yalon eb axca tiꞌ:
—¿Tzet laj max yut yojtaknen el jun tiꞌ juntzan chi yal tiꞌ,
ti pax wal man cuywinakok?
ẍixacꞌal eb.
Yuj tu xan max yal bay eb axca tiꞌ:
—A juntzan cuybanilej chi wal ayex tiꞌ,
man wetok,
palta yet Cham max in chekontek.
Ta ay mac chi yal cꞌul chi yun yochwan Dios,
ok nachaj el yuj ta yet Dios juntzan cuybanilej chi wal tiꞌ,
ma tol yulcꞌal wet chi waloni.
A mac tol yulcꞌal yet chi kꞌanjabi,
chi yochej tol chi yi can ba,
yet watxꞌ mimanxacꞌal yelapnok naoni.
Palta ayin tiꞌ,
chi wochej tol a Cham max in chekontek,
aokab Cham miman yelapnok yul e sat.
Yuj tuꞌ xan caw yel chi walaꞌ.
Cꞌamcꞌal lekꞌtial chi wunej.
Akꞌbilcan ley Dios ayex yuj Moisés,
palta ilab cꞌam junok ex che yikej tzet chi yal jun ley tuꞌ.
¿Tzet xan che yochej chin e yakꞌ camok?
ẍi Jesús bay eb.
Axa takꞌwi eb anima bulan ecꞌ tuꞌ bay:
—Ach tiꞌ tekan ay junok espíritu yob ayoc en.
¿Mactxel junok chi ochen chach yakꞌ cam tuꞌ chelaꞌ?
ẍi eb bay.
Yuj tuꞌ xan max yal pax bay eb:
—Asan yuj jun tzet max el wunen yet cꞌual xewilal,
xan caw wal max cꞌayaj e cꞌul yuj.
Atax eb jichmam yet payxa,
a eb inejcan el yich jun beybalej chi yik circuncisión.
Axa Moisés alnejcanok tol yowalil chi co beybalnej jun tuꞌ.
Yuj tuꞌ,
caxcꞌal cꞌual xewilal,
che yakꞌ circuncidar eb unin chi alji.
Yet watxꞌ cꞌam che ten tzet chi yal ley Moisés tuꞌ,
xan che yakꞌ circuncidar eb unin tuꞌ yet cꞌual xewilal.
¿Tzet yuj xan chi tit pax e yowal win,
yuj max wakꞌ jaycan cꞌul nak winak tuꞌ sicꞌlibil yet cꞌual xewilal?
Manokab comonok chex beycꞌulnewi.
Ta ay mac che beycꞌulnej,
watxꞌokab che yut e beycꞌulneni,
ẍi Jesús bay eb.